## Rješenje kojim se vezanom zastupniku Pelikon Projektu d.o.o. sa sjedištem u Trnovitičkom Popovcu, oduzima odobrenje za obavljanje poslova vezanog zastupnika investicijskog društva Abacus brokeri d.d. Zagreb

### NN 33/2011 (21.3.2011.), Rješenje kojim se vezanom zastupniku Pelikon Projektu d.o.o. sa sjedištem u Trnovitičkom Popovcu, oduzima odobrenje za obavljanje poslova vezanog zastupnika investicijskog društva Abacus brokeri d.d. Zagreb

HRVATSKA AGENCIJA ZA NADZOR FINANCIJSKIH USLUGA

755

Na temelju odredbi članka 15. točka 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05) i članka 263. stavka 1. točka 2. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja za obavljanje poslova vezanog zastupnika, društva Pelikon Projekt d.o.o., sa sjedištem u Trnovitičkom Popovcu, Gornja Garešnica 10, na sjednici održanoj 10. ožujka 2011. godine, donijela je

RJEŠENJE

1. Vezanom zastupniku Pelikon Projekt d.o.o. sa sjedištem u Trnovitičkom Popovcu, Gornja Garešnica 10, MBS: 080687781, OIB: 85867710590, oduzima se odobrenje za obavljanje poslova vezanog zastupnika investicijskog društva Abacus brokeri d.d. Zagreb, Petrova 88, iz članka 93. stavka 1. točke 1.-4. Zakona o tržištu kapitala, i to promotivne aktivnosti vezane za usluge investicijskog društva, ponudu usluga investicijskog društva, primanje i prijenos naloga od klijenata i potencijalnih klijenata i plasman financijskih instrumenata, izdano Rješenjem Agencije, 6. svibnja 2010. godine, klasa: UP/I-451-04/10-42/02.

2. Vezani zastupnik iz točke 1. ovog Rješenja ne može zatražiti ponovno izdavanje odobrenja za obvaljanje poslova vezanog zastupnika iz članka 93. Zakona o tržištu kapitala, prije isteka roka od tri (3) mjeseca, koji rok se računa od dana zaprimanja ovog Rješenja.

3. Podaci iz točke 1. ovog Rješenja upisuju se u Registar vezanih zastupnika, koji vodi Hrvatska agencija za nadzor financijskih usluga pod rednim brojem četiri.

4. Ovo rješenje objavit će se u »Narodnim novinama«.

Obrazloženje

I. Hrvatska agencija za nadzor financijskih usluga (dalje: Agencija) pokrenula je po službenoj dužnosti, 4. ožujka 2011. godine, sukladno odredbi članka 40. stavak 1. Zakona o općem upravnom postupku (»Narodne novine« broj 47/09) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja vezanom zastupniku, društvu Pelikon Projekt d.o.o. sa sjedištem u Trnovitičkom Popovcu, Gornja Garešnica 10.

Nakon izvršenog uvida u spis predmeta: klasa: UP/I-451-04/10-42/02, utvrđeno da je Agencija 6. svibnja 2010. godine, vezanom zastupniku Pelikon Projekt d.o.o. izdala odobrenje za obavljanje poslova vezanog zastupnika investicijskog društva Abacus brokeri d.d. Zagreb, Petrova 88, iz članka 93. stavka 1. točke 1.-4. Zakona i to promotivne aktivnosti vezane za usluge investicijskog društva, ponudu usluga investicijskog društva, primanje i prijenos naloga od klijenata i potencijalnih klijenata i plasman financijskih instrumenata. Isti je tada ispunio sve uvjete za izdavanje odobrenja, između ostalog imao je zaposlenu jednu osobu (Saša Stanković) koja je ispunjavala uvjet za brokera iz članka 24. stavak 3. Zakona i Pravilnika.

II. Isto tako je uvidom u predmet Agencije, klasa: UP/I-041-02/10-06/48-postupak kontinuiranog nadzora nad vezanim zastupnikom Pelikon Projekt d.o.o., utvrđeno, da je 10. studenoga 2010. godine, vezani zastupnik Pelicon Projekt d.o.o. obavijestio Agenciju da nema zaposlenu ni jednu osobu koja ispunjava uvjet iz članka 24. stavak 3. Zakona i Pravilnika o sadržaju zahtjeva za izdavanje odobrenja za rad investicijskom društvu, te o uvjetima i sadržaju zahtjeva za izdavanje odobrenja za rad brokeru i investicijskom savjetniku (»Narodne novine« broj 5/09; dalje u tekstu: Pravilnik), te da će ponovno zaposliti osobu (Adrijana Pelikon) koja ispunjava uvjet iz članka 24. stavak 3. Zakona i Pravilnika, od 1. travnja 2011. godine.

Odredbom članka 252. stavak 1. Zakona, propisano je da je Agencija nadležna za obavljanje nadzora nad vezanim zastupnikom investicijskog društva upisanog u registar iz članka 94. ovog Zakona, u mjeri i opsegu kao nad investicijskim društvom.

Agencija je tijekom kontinuiranog nadzora nad vezanim zastupnikom Pelikon Projekt d.o.o., temeljem dostavljene obavijesti od 10. studenoga 2010. godine, utvrdila da je isti prestao ispunjavati uvjete pod kojima mu je izdano odobrenje za obavljanje poslova vezanog zastupnika.

Dana 23. studenoga 2010. godine, sastavljen je Zapisnik o utvrđenim nezakonitostima, na temelju odredbi članka 553. Zakona, pregledom dokumentacije. Navedeni zapisnik je 23. studenoga 2010. godine dostavljen vezanom zastupniku Pelicon Projekt d.o.o., kako bi on sukladno odredbi članka 548. stavak 2. Zakona, mogao uložiti prigovor u roku od 8 dana od njegova primitka.

Vezani zastupnik je 1. prosinca 2010. godine dostavio prigovor na Zapisnik o utvrđenim nezakonitostima, a Agencija zaprimljene primjedbe navedene u prigovoru na Zapisnik nije prihvatila.

S obzirom na navedeno, Agencija je 16. prosinca 2010. godine, na temelju odredbi članka 258. stavak 1. i 553. stavak 4. Zakona, Rješenjem, klasa: UP/I-041-02/10-06/48, urbroj: 326-111-10-4, vezanom zastupniku Pelicon Projekt d.o.o. naložila mjeru za otklanjanje utvrđene nezakonitosti, odnosno naložila je da zaposli osobu koja ispunjava uvjete za brokera iz članka 24. stavak 3. Zakona i Pravilnika, u roku od 60 dana od zaprimanja Rješenja. Istim Rješenjem je vezanom zastupniku Pelicon Projekt d.o.o. naloženo da dokaz o ispunjenju naložene mjere bez odgode dostavi Agenciji.

Iz zaprimljene dostavnice razvidno je da je predmetno rješenje vezanom zastupniku Pelicon Projekt d.o.o. uručeno 23. prosinca 2010. godine.

Vezani zastupnik Pelicon Projekt d.o.o. nije u ostavljenom roku od 60 dana, a ni naknadno, Agenciji dostavio dokaz da je zaposlio osobu koja ispunjava uvjete za brokera iz članka 24. stavak 3. Zakona i Pravilnika.

III. Odredbom članka 96. stavak 4. Zakona, propisano je da pravna osoba ispunjava uvjete za obavljanje poslova iz članka 93. stavka 1. točke 1. – 4. Zakona, ako ta pravna osoba ima zaposlenu barem jednu osobu koja ispunjava uvjete za brokera iz članka 24. stavka 3. Zakona i Pravilnika.

Isto tako je odredbom članka 263. stavak 1. točka 2. Zakona propisano da će Agencija rješenjem oduzeti odobrenje za rad vezanom zastupniku ako prestane ispunjavati uvjete pod kojima je odobrenje za rad izdano.

U provedenom postupku je utvrđeno da vezani zastupnik Pelicon Projekt d.o.o. više ne ispunjava uvjete pod kojim mu je izdano odobrenje za obavljanje poslova vezanog zastupnika investicijskog društva Abacus brokeri d.d. Zagreb, Petrova 88, s obzirom da nema zaposlenu ni jednu osobu koja ispunjava uvjet iz članka 24. stavak 3. Zakona i Pravilnika.

Slijedom izloženog, valjalo je sukladno odredbi članka 263. stavak 1. točka 2. Zakona, riješiti kao u točci 1. izreke Rješenja, dakle oduzeti vezanom zastupniku Pelicon Projekt d.o.o. odobrenje za obavljanje poslova iz članka 93. stavka 1. točke 1. – 4. Zakona o tržištu kapitala, i to promotivne aktivnosti vezane za usluge investicijskog društva, ponudu usluga investicijskog društva, primanje i prijenos naloga od klijenata i potencijalnih klijenata i plasman financijskih instrumenata, izdano Rješenjem Agencije 6. svibnja 2010. godine, klasa: UP/I-451-04/10-42/02.

Sukladno odredbi članka 263. stavak 3. Zakona, odlučeno je kao u točki 2. izreke ovog Rješenja.

Sukladno odredbi članka 94. stavak 9. Zakona, Agencija vodi Registar vezanih zastupnika, slijedom čega je odlučeno kao u točki 3. izreke ovog rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, odlučeno je kao u točki 4. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od primitka ovog rješenja.

Klasa: UP/I-451-04/11-42/03

Urbroj: 326-111-11-2

Zagreb, 10. ožujka 2011.

Predsjednika Uprave
Ante Samodol, v. r.

Rješenje, NN 33/2011-755